Mikhail S. Stsjepkin
Mikhail S. Stsjepkin, Mikhail S. Schepkin, 1788-1863, russisk skuespiller. S gjorde sine første teatererfaringer som livegent barn på et gods med eget teater nær Kursk. 1822 debuterede han i en trup under Moskvas kejserlige teatre. Han virkede især som komiker i fransk inspirerede vaudeviller, men spillede også store roller i stykker af Molière, A.S. Griboedov og Gogol. S er blevet kaldt ‘realismens fader’, og Malyj teatrets traditioner går tilbage til hans virke, idet han underviste teatrets elever i deklamation, og hans kunstneriske principper i form af en scenisk realisme blev grundlæggende for Stanislavskijs system for skuespilkunst. Ss optegnelser og breve udkom på russisk året efter hans død. 

Bibliografi: Senelick, L Serf actor: the life and art of Mikhail Shchepkin 1984. 